1. משהוגשו חוות הדעת בתחום האורטופדיה ורפואת א.א.ג, במסגרתן נקבעה לתובעת נכות צמיתה חלוקים הצדדים בעמדותיהם בדבר הצורך במינוי מומחה בתחום הנוירולוגיה והפסיכיאטריה. לאחר עיון בחומר הרפואי שהוגש ובטיעוני הצדדים, מצאתי כי קיימת ראשית ראייה לאפשרות קיומה של נכות בתחומים אלה עקב התאונה (ראו למשל: מכלול צרופות בקשת התובעת, לרבות הפניה מיום 19.2.14). אמנם המומחה בתחום רפואת א.א.ג לא ראה להמליץ על מינוי מומחה בתחום הנוירולוגיה (ככל הנראה גם בשים לב לחפיפה המסויימת שבין מסקנות חוות דעתו ובין התחום שבו התבקש המינוי). אולם די בתלונותיה הממושכות של התובעת, בליווי ובטיפול הממושך בתחום זה כדי לשמש כראשית הראיה הנדרשת. זאת, במיוחד בהתחשב בשיעור הנכות הצמיתה המשמעותי שכבר נקבע לתובעת בתחום חופף. אף נקבע בפסיקת בית המשפט העליון כי אין הכרח, כאשר במינוי מומחה רפואי עסקינן, כי התיעוד הנדרש לשם כך יהא מאותו תחום רפואי [השוו, לאחרונה: רע"א 4772/14 יוסף נ' הכשרה חברה לביטוח (מצוי במאגרים המשפטיים ; 31.8.14)]. הדבר יפה גם לעניין המינוי שהתבקש בתחום הפסיכיאטריה, הרלוונטי בהקשרנו לעניין זה. לפיכך הנני ממנה את פרופ' זוהר ארגוב מבי"ח הדסה כמומחה רפואי מטעם בית המשפט בתחום הנוירולוגיה ואת ד"ר מיגל שסטצקי מרח' שלמה דוגה 40/2 ירושלים כמומחה רפואי מטעם בית המשפט בתחום הפסיכיאטריה.
2.המומחים יעיינו במסמכים הרפואיים אשר יומצאו להם על ידי ב"כ בעלי הדין, יבדקו את התובעת ויקבעו ממצאים לגבי מצבה הרפואי נוכח תאונת הדרכים מושא התביעה. תשומת לב המומחים והצדדים לתקנות פיצויים לנפגעי תאונות דרכים (מומחים), התשמ"ז-1986 ובייחוד לתקנות 8, 9, 11 ו 15.
3. שכ"ט המומחה בתחום הנוירולוגיה יעמוד על סך 4,000 ש"ח בצירוף מע"מ.
שכ"ט המומחה בתחום הפסיכיאטריה יעמוד על סך 4,500 ש"ח בצירוף מע"מ.
4.בנסיבות העניין, נוכח התיעוד שהוצג, אופי הפגיעה ונסיבותיה, ובשים לב לשיעור הנכות הצמיתה שכבר נקבע, אני מורה כי הנתבעת תישא, כמימון ביניים, בשכ"ט המומחים [ראו והשוו: רע"א 3007/12 פלונית נ' הראל חברה לביטוח בע"מ (פסק דין מיום 30.05.12; מצוי במאגרים המשפטיים)]. השכר ישולם ישירות בתוך 30 ימים למומחים ולאחר קבלת דרישת תשלום אשר תומצא מיידית לצדדים.
6. התיק נקבע לעיון חוות דעת ליום 1.1.15.
ניתנה היום, ט"ו אלול תשע"ד, 10 ספטמבר 2014, בהעדר הצדדים.